b'\n_START_ARTICLE_\nJohann Georg Pisendel\n_START_SECTION_\nBiografi\n_START_PARAGRAPH_\nPisendel var femte s\xc3\xb8nn i en kantorfamilie i Mittelfranken. Faren Simon, som ogs\xc3\xa5 var organist, stammet fra Markneukirchen i Vogtland._NEWLINE_Etter farens f\xc3\xb8rste musikalske undervisning kom Pisendel i 1697 til hoffkapellet i Ansbach hvor han fikk undervisning av Francesco Antonio Pistocchi og Giuseppe Torelli. Selv om hoffkapellet ble redusert i 1703, fikk Pisendel likevel senere ansettelse som fiolinist. I mars 1709 reiste han til Leipzig, og underveis m\xc3\xb8tte han Bach i Weimar. Under en reise i 1711 ble han kjent med Georg Philipp Telemann i Eisenach og Christoph Graupner i Darmstadt._NEWLINE_Pisendel var ansatt ved Dresdner Hofkapelle fra januar 1712 til sin d\xc3\xb8d i 1755, f\xc3\xb8rst som fiolinist og fra 1728 som konsertmester.\n_START_SECTION_\nBetydning\n_START_PARAGRAPH_\nAv Pisendels mange reiser fikk et opphold hos Vivaldi i Venezia (1716/17) st\xc3\xb8rst betydning. Pisendel og Vivaldi fikk et n\xc3\xa6rt vennskapsforhold, og Vivaldi skrev mellom 1717 og 1720 fire sonater, fem konserter og en sinfonia med tilegnelsen \xc2\xabfatte p. Mr. Pisendel\xc2\xbb. Ogs\xc3\xa5 Tomaso Albinoni og Georg Philipp Telemann dediserte fiolinkonserter til Pisendel._NEWLINE_Etter at han vendte tilbake til Dresden studerte Pisendel komposisjon hos Johann David Heinichen. Blant Pisendels elever var Franz Benda og Johann Gottlieb Graun. Han var ogs\xc3\xa5 en n\xc3\xa6r venn av Jan Dismas Zelenka og hjalp til med \xc3\xa5 utgi noen av hans verker posthumt._NEWLINE_Pisendel var senbarokkens store tyske fiolinvirtuos, og takket v\xc3\xa6re sine personlige egenskaper og pedagogiske ferdigheter vant han tidlig anerkjennelse hos og vennskap med tallrike musikere. Hans virke som konsertmester under dirigenten Johann Adolf Hasse gjorde Dresdner Hofkapelle ber\xc3\xb8mt over hele Europa.'